送宇文安行如吳下
作者：晁公遡
朝代：宋

paragraphs: 往者華陽公，熊軾始西還。
不斷吳松江，但取江中山。
千巖與萬壑，歸置函丈間。
白雲生宴坐，青壁照蒼顔。
高標可想見，逸駕難追攀。
公孫喟然歎，顧我敢自閑。
要興故老家，再立清朝班。
結綬思登畿，棄繻行入關。
嗟予忝父客，送子亦涕潸。
願謹視風水，魚龍多神姦。